  Майя Бывальцева Удмуртиысь лэсьтӥськонъя, архитектурая но улон инты политикая министерство «Егитъёслы патер» программа пыр улон интыя югдурзэс умоятыны мылкыд карисьёслэсь куриськонъёссэс кутонэз азьланьтэ. 24-тӥ коньывуонэ со сярысь ивортэ удысэтлэн пресс-службаез. «Егитъёслы патер» программае пыриськыны быгато азьвыл «Егит семьяослы улон инты» программая учётэ султэм но капчиятэм процент ставкаен кредит басьтымтэ семьяос но, озьы ик егит семьяос, кытын одӥгез кузпал бюджет удысын, промышленной предприятиын яке лэсьтӥськон удысын ужа», — веразы пресс-службаын. Программае пыриськыны озьы ик быгато сӧсыр нылпиосты будэтӥсь семьяос но ож ужрадъёсысь ветеранъёс (кузпалъёслэн арлыдзы но кытын ужамзы шоры учкытэк). Одно быдэстоно курон – адями улон интылы кулэяськисьёс пӧлы пыртэмын мед луоз. Куриськон сётӥсьёслэн арлыдзы 35 ареслэсь ортчемын медаз луы. Программае пыриськисьёслы улон интылэн дунызлэсь 10 процентэз сётӥське. Но субсидилэн быдӟалаез ӧжытсэ 200 сюрс манет. Эшшо одӥг умой палыз — улон интыез вузпӧрынлэсь 15 процентлы дунтэменгес басьтыны луэ. Куинетӥ нылпи вордскем бере, программае пыриськисьёслы ипотекая кредитсэс ворсаны ватсаса 300 сюрс манет сёто. 9 толэзьлы йылпумъянъёсъя, программае пыриськисьёс 552 патеръя тупанкылъёс юнматӥзы, элькун коньдэтысь субсидиос сётэмын 550 тупанкылъёсъя оглом 119 миллион 400 сюрс манет тыр. Куинетӥ нылпизы вордскем понна тыронъёс висъямын 30 семьяослы.   Таяз арын куартолэзе элькун коньдэтэ тупатонъёс пыртэмын но 2016-тӥ арын ӵектослы 20 миллион манет ватсамын. Программаез быдэстыны туэ улосвыл бюджетысь 130 миллион манет висъяны чакламын.  Туннэ программае пыриськись семьяослэн лыдзы 2 сюрс 230-озь вуиз, тросэз корка пыронзэ пусйизы ни.  Программае пыриськыны мылкыд карисьёс куриськон гожтыны быгато «Центр жилищных инициатив» ужъюртын: Ленин ульча, 41а юрт, 5 номеро кабинет. Тегъёс: Мерлык Ижкар улонинты Удмуртия лэсьтськон  